Η είσφρυση όνυχος είναι πολύ συχνή σε παιδιά σχολικής ηλικίας (10-17 ετών) καθώς το κόψιμο των νυχιών συχνά δεν εκτελείται με τον σωστό τρόπο και τα αθλητικά υποδήματα μπορεί να είναι στενά, να μην επιτρέπουν τον σωστό αερισμό των ποδιών και να πιέζουν τους ιστούς του δακτύλου που βρίσκονται σε επαφή με το νύχι. Επιπρόσθετα οι διάφορες σχολικές δραστηριότητες των παιδιών και η συμμετοχή σε αθλήματα (π.χ. ποδόσφαιρο, μπάσκετ, τρέξιμο, παιχνίδι με συμμαθητές) ευνοούν τους τραυματισμούς των δακτύλων. Ως αποτέλεσμα τα άτομα της συγκεκριμένης ηλικιακής ομάδας παρουσιάζουν μία επιρρέπεια στο να αναπτύξουν είσφρυση όνυχος ή ονυχοκρύπτωση. Όπως ισχύει και στους ενήλικες το πρώτο βήμα για την βέλτιστη αντιμετώπιση του προβλήματος είναι η εξέταση του δακτύλου που παρουσιάζει είσφρυση όνυχος από έναν εξειδικευμένο ιατρό. Εκείνος με βάση την εμπειρία του, αλλά και τις κατευθυντήριες οδηγίες θα σας προτείνει ποια είναι η καταλληλότερη στρατηγική που θα πρέπει να ακολουθηθεί για να επιλυθεί το πρόβλημα.